"সায়াহ্নেই বলিরাজা এলেন আপনার ঘরে। এসে বললেন, ‘আপনি ঈশ্বরপ্রেরিত। আপনি আমার ভবিষ্যৎ। আমার বংশের, আমার দেশের ভবিষ্যৎ।’ আপনিও রাজার হাত দুটি ধরে বলেছিলেন, 'মহারাজা আপনি শুধু আমার প্রাণ বাঁচাননি, আপনি আমার জীবনের নতুন আলোর সন্ধানের সুযোগ দিয়েছেন। আপনার জন্য আমি সবকিছুই করতে প্রস্তুত।’ আর এর পরেই শুনলেন এই কথাগুলি, ‘আজ রাতে আপনাকে আমার মহিষীর সঙ্গে মিলিত হতে হবে। আমি অপুত্রক; আপনার দ্বারা আমার বংশ বাহিত হোক সেই আমার ইচ্ছা। আমার বিশ্বাস আপনি আপনার দেহমন সর্বতোভাবে নিয়োজিত করবেন এই মহান কার্যে।’